**REPUBLIKA HRVATSKA**

**KARLOVAČKA ŽUPANIJA**

  **OPĆINA PLAŠKI**

 **OPĆINSKO VIJEĆE**

**KLASA: 024-02/25-02/007**

**URBROJ: 2133-14-01/01-25-1**

**Plaški, 19. veljača 2025.**

Na temelju članka 33. stavak 1., članka 44. stavak 2. i članka 48. stavak 2. Zakona o komunalnom gospodarstvu („Narodne novine“ broj 68/18, 110/18, 32/20, 145/24) i članka 37. Statuta Općine Plaški („Glasnik Karlovačke županije“, broj 41/23), Općinsko vijeće Općine Plaški na svojoj 25. sjednici održanoj 19. veljače 2025. godine donosi slijedeću

**O D L U K U**

**o načinu obavljanja komunalnih djelatnosti na području Općine Plaški**

**I. OPĆE ODREDBE**

Članak 1.

Ovom Odlukom određuju se komunalne djelatnosti na području Općine Plaški načini i uvjeti njihovog obavljanja te druga pitanja od značaja za obavljanje komunalnih djelatnosti na području Općine Plaški.

Članak 2.

Komunalne djelatnosti kojima se osigurava održavanje i/ili građenje komunalne infrastrukture na području Općine Plaški su:

1. održavanje nerazvrstanih cesta,

2. održavanje javnih površina na kojima nije dopušten promet motornim vozilima,

3. održavanje javnih zelenih površina,

4. održavanje građevina, uređaja i predmeta javne namjene,

5. održavanje groblja,

6. održavanje čistoće javnih površina,

7. održavanje javne rasvjete.

Člankom 23. Zakona o komunalnom gospodarstvu („Narodne novine“, broj 68/18, 110/18, 32/20 i 145/24) propisano je što se podrazumijeva pod pojmom svake komunalne djelatnosti iz prethodnog stavka.

Članak 3.

Na području Općine Plaški obavljaju se sljedeće uslužne komunalne djelatnosti:

1. obavljanje dimnjačarskih poslova,

2. usluga ukopa pokojnika,

3. usluga javne tržnice na malo.

U sklopu obavljanja djelatnosti iz stavka 1. ovog članka može se osigurati i građenje i/ili održavanje komunalne infrastrukture potrebne za obavljanje tih djelatnosti.

Članak 4.

Osim komunalnih djelatnosti iz članaka 2. i 3. ove Odluke, obzirom da se ista smatra od iznimnog značenja za Općinu Plaški i njezino stanovništvo, kao komunalna djelatnost određuju se i:

1. dezinfekcija, dezinsekcija, deratizacija,

2. veterinarsko-higijeničarski poslovi.

Pod dezinfekcijom, dezinsekcijom i deratizacijom razumijeva se provođenje obvezne preventivne dezinfekcije, dezinsekcije i deratizacije radi sustavnog suzbijanja insekata i glodavaca.

Pod veterinarsko-higijeničarskim poslovima razumijeva se hvatanje i zbrinjavanje pasa i mačaka bez nadzora te uklanjanje uginulih pasa i mačaka i drugih životinja sa javnih površina.

Članak 5.

Komunalne djelatnosti na području Općine Plaški mogu se obavljati:

1. trgovačka društva u su/vlasništvu Općine Plaški,

2. pravna i fizička osoba na temelju ugovora o koncesiji,

3. pravna i fizička osoba na temelju pisanog ugovora o povjeravanju obavljanja komunalnih djelatnosti.

**II. POVJERA VANJE OBAVLJANJE KOMUNALNE DJELATNOSTI TRGOVAČKOM DRUŠTVU U SU/VLASNIŠTVU**

Članak 6.

Komunalne djelatnosti koje će na području Općine Plaški obavljati trgovačko društvo u su/vlasništvu Općine Plaški su sljedeće:

1. održavanje nerazvrstanih cesta,

2. održavanje javnih površina na kojima nije dopušten promet motornim vozilima,

3. održavanje javnih zelenih površina,

4. održavanje građevina, uređaja i predmeta javne namjene,

5. održavanje čistoće javnih površina,

6. održavanje groblja,

7. održavanje javne rasvjete,

8. usluga ukopa pokojnika,

9. usluge javnih tržnica na malo.

Trgovačko društvo u su/vlasništvu Općine Plaški obavlja komunalne djelatnosti iz stavka 1. ovog članka na temelju Odluke o povjeravanju obavljanja komunalnih djelatnosti koju donosi Općinsko vijeće.

Odluka iz stavka 2. ovoga članka sadrži:

1. tvrtku društva kojem se povjerava obavljanje komunalne djelatnosti

2. komunalne djelatnosti čije se obavljanje povjerava

3. rok na koji se povjerava obavljanje komunalnih djelatnosti i

4. obveze društva prema su/osnivaču.

Javne ovlasti iz stavka 2. ovog članka obuhvaćaju rješavanje u pojedinačnim upravnim stvarima o pravima i obvezama fizičkih i pravnih osoba

Protiv upravnih akata društva iz stavka 2. ovog članka može se izjaviti žalba Jedinstvenom upravnom odjelu Općine Plaški.

**III. OBAVLJANJE KOMUNALNIH DJELATNOSTI NA TEMELJU GOVORA O KONCESIJI**

Članak 7.

Pravne ili fizičke osobe na temelju ugovora o koncesiji mogu na području Općine Plaški steći pravo obavljanja dimnjačarskih poslova.

Koncesija iz stavka 1. ovog članka daje se na razdoblje od 5 (pet) godina.

Na sve što, u svezi s postupkom, načinom i uvjetima davanja koncesije, nije posebno obuhvaćeno ovom Odlukom, primjenjuju se odredbe Zakona i posebnih propisa koje ureduju pitanje dodjele koncesije.

**IV. OBAVLJANJE KOMUNALNIH DJELATNOSTI NA TEMELJU PISANOG UGOVORA O OBAVLJANJU KOMUNALNIH DJELATNOSTI**

Članak 8.

Pravne ili fizičke osobe, na temelju pisanog ugovora o povjeravanju obavljanja komunalnih djelatnosti, mogu na području Općine Plaški obavljati sljedeće komunalne djelatnosti:

1. veterinarsko-higijeničarski poslovi;

2. dezinfekcija, dezinsekcija, deratizacija.

Ugovor iz stavka 1. ovog članka može se sklopiti najduže na vrijeme od 4 (četiri) godine.

Članak 9.

Postupak odabira osobe s kojom se sklapa ugovor o povjeravanju obavljanja komunalnih djelatnosti iz članka 8. ove Odluke te sklapanje, provedba i izmjene tog ugovora provode se prema propisima o javnoj nabavi.

Članak 10.

Ugovor o povjeravanju obavljanja komunalne djelatnosti u ime Općine Plaški sklapa općinski načelnik. Ugovor iz stavka 1. ovoga članka sadrži:

1. komunalne djelatnosti za koje se sklapa ugovor

2. vrijeme na koje se sklapa ugovor

3. vrstu i opseg komunalnih usluga

4. način određivanja cijene komunalnih usluga te način i rok plaćanja izvršenih usluga

5. jamstvo izvršitelja o ispunjenju ugovora.

Članak 11.

U slučaju povećanja ili smanjenja opsega obavljanja komunalne djelatnosti ili cijene u tijeku roka na koji je zaključen ugovor, sporazumno će se sačiniti aneks ugovora, koji odobrava općinski načelnik.

**V. PRIJELAZNE I ZAVRŠNE ODREDBE**

Članak 12.

Ugovori o obavljanju komunalnih djelatnosti ili pojedinih komunalnih poslova zaključeni prije stupanja na snagu ove odluke, ostaju na snazi do isteka roka na koji su zaključeni ili do raskida istih.

Članak 13.

Obavljanje pojedinih komunalnih djelatnosti koje su povjerene trgovačkom društvu iz članka 6. ove Odluke, a koje se financiraju isključivo iz Proračuna Općine Plaški, u slučaju da ih trgovačko društvo nije u mogućnosti obavljati, mogu se povjeriti drugim fizičkim ili pravnim osobama na temelju članka 9. ove Odluke.

Članak 14.

Danom stupanja na snagu ove Odluke prestaje važiti Odluka o načinu obavljanja komunalnih djelatnosti na području Općine Plaški („Glasnik Karlovačke županije“, broj 30/17) i Odluka o izmjenama i dopunama Odluke o obavljanju komunalnih djelatnosti na području Općine Plaški („Glasnik Karlovačke županije“, broj 42/21).

Članak 15.

Ova Odluka stupa na snagu osmog dana od dana objave u „Glasniku Karlovačke županije“. Ista Odluka objavit će se i na službenoj web stranici Općine Plaški, [www.plaski.hr](http://www.plaski.hr).

 **PREDSJEDNIK**

**Ivica Klečina, dipl. theol.**